SKRIFTLIG FORESPØRGSEL E-0853/00

af Maria Carrilho (PSE) til Rådet

(20. marts 2000)

Om: Mozambique

Det er på nuværende tidspunkt endnu ikke muligt at bedømme omfanget af den katastrofe, der har ramt Mozambique og dets befolkning. Dette gælder ikke kun i umiddelbar fremtid, hvor spørgsmålet om overlevelse har absolut førsteprioritet, men også fremover, under genopbygningen, hvor det vil være vigtigt at genskabe forhåbningerne og stille Mozambiques befolkning de midler til rådighed, som de skal bruge for igen at slå ind på den kurs, der hidtil har haft så positive resultater for landets udvikling.

Hvordan agter Rådet at sikre overgangen fra denne fase til genopbygningsfasen?

Hvilke materielle og organisatoriske midler agter det at stille til rådighed under genopbygningsfasen, og, hvis dette er muligt, hvornår?

Svar

(8. juni 2000)

Rådet drøftede situationen i Mozambique den 20. marts. Det havde nøje og med stor bekymring fulgt situationen i Mozambique (samt i andre dele af området), hvor oversvømmelserne har været en af de alvorligste katastrofer i de seneste år. Det udtrykte sin solidaritet med Mozambiques befolkning og regering og de øvrige lande i området, som kæmper med de ødelæggende konsekvenser af oversvømmelserne, samt sin sympati med dem, som nu er i gang med at genopbygge deres ødelagte tilværelse.

Det noterede sig konklusionerne af den mission til Mozambique fra den 2.-4. marts, kort efter at Mozambiques regering bad om hjælp, som blev foretaget af formanden for Rådet (udviklingssamarbejde), den portugisiske statssekretær for udviklingssamarbejde, Luis AMADO, og af kommissær for udvikling og humanitær bistand, Poul NIELSON, for at vurdere skadernes omfang og identificere de prioriterede behov.

Rådet erkendte også den bredere indvirkning, denne katastrofe ventes at få på Mozambiques økonomi og udvikling. Det har tilsluttet sig Mozambiques regerings todelte tilgang med henblik på at imødekomme de øjeblikkelige behov for hjælp, samtidig med at den arbejder på at rehabilitere ramte områder og på at sikre både makroøkonomisk stabilitet og opretholdelse af de igangværende programmer for udviklingsbistand.

Med hensyn til førstnævnte noterede Rådet, at medlemsstaterne og Fællesskabet til dato har givet tilsagn om 85 mio. EUR i humanitær nødhjælp samt yderligere hjælp i form af naturalier. Rådet understregede, at dette repræsenterer den største andel af internationale bidrag, der er rapporteret af FN (OCHA), og som beløb sig til mere end 120 mio. EUR. Rådet noterede sig desuden med tilfredshed den solidaritet, EU's borgere har vist i deres gavmilde reaktion på appellerne om bistand.

Med hensyn til sidstnævnte har flere medlemsstater og Fællesskabet allerede bebudet et samlet beløb på 66,5 mio. EUR til støtte til rehabilitering og budgetstøtte og yderligere 156 mio. EUR i gældsslettelse. Rådet noterede, at ud over denne støtte blev 100 mio. EUR udbetalt i 1999 i Mozambique i henhold til Fællesskabets samarbejdsprogram, og op til 150 mio. EUR ventes udbetalt i 2000.

Medlemsstaterne og Fællesskabet vil fortsat deltage aktivt i Maputo i koordinationen af rehabiliteringen, der ledes af Mozambiques regering, og ser frem til at yde et positivt bidrag til donorkonferencen i Rom i slutningen af april/begyndelsen af maj. Først på dette tidspunkt vil behovene være helt gjort op og først da vil man have et klart billede af, hvilke ressourcer medlemsstaterne og Fællesskabet vil stille til rådighed i genopbygningsperioden.

Rådet vil fortsat følge situationen i Mozambique nøje.